ΓΡΑΠΤΗ ΕΡΩΤΗΣΗ E-0923/01

υποβολή: Erik Meijer (GUE/NGL) προς την Επιτροπή

(28 Μαρτίου 2001)

Θέμα: Ώθηση του πληθωρισμού με την εισαγωγή του ευρώ λόγω της χρησιμοποίησης εσφαλμένων πινάκων μετατροπής από τις αρμόδιες αρχές

1. Έχει πληροφορηθεί η Επιτροπή το γεγονός ότι η ολλανδική κυβέρνηση είχε την πρόθεση, μεταξύ Φεβρουαρίου 2000 και Μαρτίου 2001, να αυξήσει κατά 10,19 %, από 1.1.2002, τα από το 1981 αμετάβλητα πρόστιμα σε παραβάτες του νόμου, και ότι αυτή η αύξηση θα διευκολυνόταν με την αντικατάσταση 2 γκίλντερ - η αξία των οποίων ανέρχεται σε 0,90756 ευρώ - από ένα ολόκληρο ευρώ;

2. Έχει η Επιτροπή στη διάθεσή της περισσότερα παραδείγματα κρατικών αρχών που έχουν την πρόθεση να εκμεταλλευθούν την εισαγωγή του ευρώ από 1.1.2002 για να αυξήσουν τα τιμολόγιά τους και τα επιβαλλόμενα πρόστιμα, εφαρμόζοντας άλλο πίνακα μετατροπής από εκείνον που καθορίσθηκε επισήμως το 1998 για την ισοτιμία μεταξύ τουφισταμένου νομίσματος και του ευρώ;

3. Συμμερίζεται η Επιτροπή την άποψή μου ότι η εφαρμογή του λογότυπου του ευρώ που ζήτησε η Επιτροπή από τους εμπόρους, απαντώντας στην ερώτηση Ε-4066/00(1), μπορεί να τεθεί σε κίνδυνο εάν οι αρχές δημιουργούν την εντύπωση ότι επιθυμούν να αυξήσουν τα έσοδά τους με την εισαγωγή του ευρώ;

4. Είναι διατεθειμένη η Επιτροπή να συμβάλει στο εξής, δηλαδή οι αποσκοπούμενες από τις αρχές αυξήσεις τιμών να πραγματοποιούνται τελικά σε ένα χρονικό σημείο στο οποίο οι τιμές, πριν και μετά την αύξηση, να εκφράζονται στο ίδιο νόμισμα, έτσι ώστε αυτές (οι αυξήσεις) να είναι αναγνωρίσιμες από τον καθένα ως συνειδητοποιημένες αποφάσεις της πολιτείας και όχι αποτέλεσμα της εισαγωγής μιας νέας νομισματικής πολιτικής;

5. Ποια μέτρα σκέπτεσθε να λάβετε περαιτέρω για να αποτραπεί η κατά κάποιο τρόπο συμβολή της κυβερνητικής πολιτικής στην αύξηση του πληθωρισμού από 1.1.2002, για την οποία εκφράζονται φόβοι, και την οποία εσείς οι ίδιοι κατηγορηματικά αρνείσθε ότι θα συμβεί, με την πρόσφατη απάντησή σας στην ερώτηση Ε-4066/00;

(1) ΕΕ C 187 E της 3.7.2001, σελ. 125.

Απάντηση του κ. Solbes Mira εξ ονόματος της Επιτροπής

(14 Ιουνίου 2001)

1. Η πιθανότητα της αύξησης των προστίμων στις Κάτω Χώρες κατά τη μετάβαση στο ευρώ έχει εγκαταλειφθεί, μετά από αρχική εξέταση, από τις ολλανδικές αρχές. Η μετατροπή δεν θα τροποποιήσει τις αξίες ή θα τις τροποποιήσει ελάχιστα και αυτό θα γίνει αυστηρά προς όφελος του κοινού.

2.-3. Οι περισσότερες δημόσιες αρχές των κρατών μελών της ζώνης ευρώ δεσμεύονται να δείξουν ένα θετικό παράδειγμα οργανώνοντας την μετάβαση των τιμολογίων τους με ουδέτερο τρόπο, όπως άλλωστε έχει ζητηθεί από τις Ευρωπαϊκές εμπορικές ομοσπονδίες στη συμφωνία για ορθές πρακτικές πουπογράφηκε στις 2 Απριλίου του 2001. Όταν κατά την μετατροπή δεν θα μπορεί να διατηρηθεί η ακριβής τιμή η διαδικασία μετατροπής θα είναι πάντοτε προς όφελος του κοινού.

4. Οι αυξήσεις των τιμών οι οποίες συνήθως πραγματοποιούνται στην αρχή του έτους θα παραμείνουν χρονικά ως έχουν. Η εισαγωγή του ευρώ δεν θα αναστατώσει τις συνήθεις πρακτικές και προθεσμίες.

5. Η Επιτροπή πρότεινε στην ανακοίνωσή της τής 3ης Απριλίου 2001(1), διάφορα μέτρα δράσης που συζητήθηκαν και ακολουθήθηκαν από τα κράτη μέλη της ζώνης ευρώ και τις Ευρωπαϊκές εμπορικές ομοσπονδίες. Τα μέτρα αυτά περιλαμβάνουν: ενθάρρυνση της καθιέρωσης της αναγραφής των δύο τιμών, αύξηση της συχνότητας των επιθεωρήσεων και των ελέγχων τιμών στα τέλη του 2001 και στις αρχές του 2002, ανάληψη δέσμευσης για την συνολική σταθερότητα (που είχε μεταξύ άλλων επιδιωχθεί από τη συμφωνία της 2ας Απριλίου 2001), περαιτέρω ανάπτυξη του καλού παραδείγματος που ακολούθησαν οι δημόσιες διοικήσεις και διενέργεια συγκεκριμένων επιθεωρήσεων τιμών για την παρακολούθηση των τάσεων των τιμών.

(1) COM(2001)190 τελικό.